text: Трайчо Трайков оптимист за цената на газа
  С българско гориво щели сме да покриваме до 20% от собствените нужди
  01-10-2010 01:07:16
  Добивът на газ от новите находища ще покрива между 15 и 20 % от общата консумация на това гориво в страната, съобщи във Варна министърът на икономиката, енергетиката и туризма Трайчо Трайков. Той разгледа баржа, полагаща тръби и спомагателните съоръжения за морските операции по изграждането на тръбопроводите, които свързват находищата "Каварна" и "Калиакра" с платформа. Концесиите за добив на природен газ от новите находища бяха дадени на шотландската компанията "Мелроуз Рисорсиз".
  Целта е добивът да започне възможно най-бързо, още през октомври, посочи министърът. Според него капацитетът на едното находище е около 800 млн. куб м, а на другото - около 2 млрд. куб м. Годишно добивът можел да възлиза на 400 млн. куб. М и дори 550 млн. куб. м.
  Според Трайков започването на добив от новите находища щяло да помогне за поевтиняването на газа в страната.